b'\n_START_ARTICLE_\nKsiloz\xc4\x97\n_START_SECTION_\nStrukt\xc5\xabra\n_START_PARAGRAPH_\nAciklin\xc4\x97s formos ksiloz\xc4\x97s chemin\xc4\x97 formul\xc4\x97 yra HOCH\xe2\x82\x82(CH(OH))\xe2\x82\x83CHO. Cikliniai hemiacetalio izomerai tirpale da\xc5\xbenesni ir b\xc5\xabna dviej\xc5\xb3 tip\xc5\xb3 \xe2\x80\x93 piranoz\xc4\x97s (turin\xc4\x8dios \xc5\xa1e\xc5\xa1ianarius C\xe2\x82\x85O \xc5\xbeiedus) ir furanoz\xc4\x97s (turin\xc4\x8dios penkianarius C\xe2\x82\x84O \xc5\xbeiedus su atsi\xc5\xa1akojan\xc4\x8dia CH\xe2\x82\x82OH grupe). Kiekvienas i\xc5\xa1 \xc5\xbeied\xc5\xb3 variant\xc5\xb3 sudaro savus izomerus, priklausan\xc4\x8dius nuo anomerini\xc5\xb3 hidroksi- grupi\xc5\xb3 santykin\xc4\x97s orientacijos.\n_START_SECTION_\nKsiloz\xc4\x97 gamtoje\n_START_PARAGRAPH_\nKsiloz\xc4\x97 yra pagrindinis hemiceliulioz\xc4\x97s ksilano statybinis blokas. Ksilanas sudaro, pvz., apie 30% ber\xc5\xbeo medienos, apie 9% egl\xc4\x97s ir pu\xc5\xa1ies medienos. Daug ksiloz\xc4\x97s yra valgom\xc5\xb3j\xc5\xb3 augal\xc5\xb3 gemaluose._NEWLINE_Ksiloz\xc4\x97 yra pirmas sacharidas, prijungiamas prie glikozilinamo proteoglikano serino ar treonino. Ksiloz\xc4\x97 yra pirmasis sacharidas biosintetinant tokius anijoninius polisacharidus kaip heparano sulfatas ir chondroitino sulfatas.\n_START_SECTION_\nChemija\n_START_PARAGRAPH_\nR\xc5\xabg\xc5\xa1timi katalizuojamame hemiceliulioz\xc4\x97s skaidyme gaunamas 2-furaldehidas (furfurolas), specifinis pramoninis tirpiklis ir kai kuri\xc5\xb3 polimer\xc5\xb3 pirmtakas.\n_START_SECTION_\n\xc5\xbdmoni\xc5\xb3 maistas\n_START_PARAGRAPH_\nKsiloz\xc4\x97 dalyvauja \xc5\xbemoni\xc5\xb3 metabolizme, nors n\xc4\x97ra pagrindin\xc4\x97 \xc5\xbemogaus maisto med\xc5\xbeiaga. Daug jos pa\xc5\xa1alinama per inkstus. \xc5\xbdmon\xc4\x97s ksiloz\xc4\x99 gauna i\xc5\xa1 maisto. \xc5\xbdmon\xc4\x97s turi fermant\xc4\x85 ksiloziltransferaz\xc4\x99 (angl. xylosyltransferase), kuris perkelia ksiloz\xc4\x99 nuo UDP ant serino skeletiniuose proteoglikan\xc5\xb3 baltymuose.\n_START_SECTION_\nVeterinarija\n_START_PARAGRAPH_\nVeterinarijoje ksiloz\xc4\x97 naudojama sutrikusios absorcijos \xc5\xbearnyne teste. Tiriamas gyv\xc5\xabnas (prie\xc5\xa1 tai ne\xc4\x97d\xc4\x99s) pagirdomas vandeniniu ksiloz\xc4\x97s tirpalu. Jei po keli\xc5\xb3 valand\xc5\xb3 ksiloz\xc4\x97 aptinkama jo kraujyje ir/ar \xc5\xa1lapime, tai rodo, kad ksiloz\xc4\x97 \xc5\xbearnyne buvo absorbuota. Katalizi\xc5\xa1kai hidrinant ksiloz\xc4\x99 gaunamas \xc4\x97duonies nesukeliantis saldiklis ksilitolis.\n_START_SECTION_\nVandenilio gavyba\n_START_PARAGRAPH_\n2014 m. buvo paskelbta, kad sukurta fermentin\xc4\x97 \xc5\xbeematemperat\xc5\xabr\xc4\x97 (50 \xc2\xb0C) technologija, beveik 100% efektyvumu i\xc5\xa1skirianti vandenilio dujas i\xc5\xa1 ksiloz\xc4\x97s. Procese panaudojama 13 ferment\xc5\xb3, j\xc5\xb3 tarpe naujai atrasta polifosfato ksilulokinaz\xc4\x97.'